Despre metafizica Cuvântului în romanul Fraţii Karamazov de F.M.Dostoievski 


1. Revelaţiile Teocraţiei — Legenda Marelui Inchizitor 


„Creştinătatea s-a lepădat , fără să-şi fi dat ea singură seama, de creştinism. Trebuie din 
cauza aceasta să se întâmple ceva pentru a se încerca readucerea creştinătăţii la creştinism. 
Sorenn Kierkegaard — „Școala creştinismului” 


În ideologia teocratică dostoievskiană nu există nimic deosebit de original. Ideea teocratică 
este în esenţa sa testamentară, o idee iudaică , interpretată ulterior de spiritul roman. Această idee 
este legată de cunoaşterea divină a Vechiului Testament. Toate teocraţiile istorice, anticreştine şi 
creştine, au fost coercitive „au constituit un amestec a două planuri ale existenței, a două rânduieli: 
cerească şi pământească, spirituală şi materială, eccleziastă şi statală. 

Ideea de teocrație se află într-un inevitabil conflict cu libertatea creştină, este un refuz al 
libertăţii. Nicolae Berdiaev se ocupă de ideea lui Dostoievski, punând în valoare mai degrabă 
utopia decât posibilitatea ei de realizare. De falsa idee teocratică la Dostoievski se leagă şi relația 
denaturată cu statul, recunoaşterea insuficientă a valorilor independente ale statului (nu cel teocratic, 
cel laic) care se justifică religios din interior, nu din exterior, imanent nu transcendental. Teocrația 
trebuie să accepte inevitabil coerciţia ‚să nege libertatea spiritului, libertatea conştiinţei, dar în raport 
cu statul ea închide în sine o înclinaţie spre anarhie. Nicolae Berdiaev este de părere că tocmai acest 
fals anarhism şi lipsa dorinţei de a vedea rostul religios al statului independent l-au caracterizat pe 
Dostoievski. 

Legenda Marelui Inchizitor considerată de către Nichifor Crainic un pamflet de geniu, 
realizează transferul din meditaţia filosofică într-o sferă particulară, teologală ori socială. La un 
prim nivel polemic, sunt vizaţi catolicismul şi ordinul iezuiţilor, de pe platforma presupusei opoziții 
ireductibile dintre Bisericile Răsăriteană şi Apuseană. 

În poemul compus de Ivan Karamazov („am căutat să-l memorez”) lisus Hristos descinde 
„necanonic” în oraşul Sevvila din secolul al XVI-lea în timpul Inchiziției. El coboară într-un oraş 
terorizat, supus celor mai crude represalii şi în care puterea se pare că aparține Marelui inchizitor. 
Sevvila lui Ivan se pare că este o teocraţie din care se desprinde o dictatură personală. 
Recunoaşterea Lui de către mulțime, cele două atribute morale prin care se revelează-,,nemărginita-l 
bunătate şi blândeţea”, minunile săvârşite ca şi atunci cu cincisprezece veacuri în urmă, sunt 
elemente ce asigură veridicitatea tabloului. Singurele cuvinte pe care le rosteşte „„Talifa-kumi”, 
trimit la scena biblică (1), iar rechizitoriului aprins al cardinalului i se răspunde printr-un sărut. 
Cardinalul ordonă arestarea Lui şi nimeni din mulțimea până atunci evlavioasă, plină de entuziasm 
evanghelic nu se gândeşte („atât de strunit şi de plecat este poporul”) să împiedice străjile să-şi facă 
datoria. Ceea ce reiese este că, sevilienii se comportă în acelaşi timp ca populaţia dresată a unui stat 
totalitar şi ca nişte copii înfricoşaţi. 

Inchizitorul fanatic este identificat cu luptătorul modern pentru pâine, egalitate şi dreptate. El 
lansează îndemnul global de a fi anihilate personalitatea umană şi libertatea de a opta. Prin 
„miracol, taină şi autoritate”, omul este degradat într-o unealtă supusă şi inerentă a conducătorilor, 
cei care l-au convins că nu va dobândi egalitatea decât renunțând de bună voie la libertate. 
Inchizitorul devine astfel prototipul tiranului cu putere nelimitată, din următorul secol, întruchiparea 
nebuniei dictatoriale de a-şi afirma vrerea prin anihilarea voinței celorlalți, urmând neştiut, 
preceptele diabolicului sfetnic. lisus Hristos coboară într-un oraş terorizat, supus celor mai crude 
represalii şi în care puterea se pare că aparține nu curții sau împăratului, cât cardinalilor şi mai ales 
marelui Inchizitor. Acest despot este în acelaşi timp şi un renegat. Cândva a stat şi el în pustie, unde 
s-a „hrănit cu aguride şi rădăcini” sperând că va reuşi să atingă perfecțiunea, dar revine în lume 
unde s-a alăturat „oamenilor înţelepţi”, celor care s-au străduit să îndrepte lucrarea de mântuire a lui 
Iisus Hristos, pe care refuză să o mai urmeze şi să o slujească ca pe o nebunie. Confesiunea sub 
formă de interogatoriu a bătrânului cardinal care simte nevoia să spună „tot ce a gândit în sinea lui 

timp de nouăzeci de ani” vizează declinul unei societăţi în care ideea de Dumnezeu este doar o 
aparență a unei vieţi superficiale şi decăzute. Inchizitorul e un fanatic identificat cu luptătorul 
modern pentru pâine, egalitate şi dreptate. 

Ideea pe care o proclamă Ion Ianoși este aceea că, Marele Inchizitor „este unul dintre cele mai 
acute semnale de alarmă la adresa extremelor deformări istorice, mascate într-o radicală frazeologie 
demagogică.”(2) În Legendă trebuie căutată esența concepţiei dostoievskiene asupra lumii, o 
concepție pozitivă şi religioasă deopotrivă. În sistemul Marelui Inchizitor, arbitrarul duce la 
pierderea şi negarea libertăţii spiritului. Acesta argumentează, convinge. Are la dispoziţie logica de 
fier, voinţa îndreptată spre înfăptuirea unui plan bine determinat. Ceea ce contracarează această 
atitudine este smerenia lui lisus Hristos, blânda Sa tăcere care conving şi transmit mai mult decât 
toată puterea argumentării Marelui Inchizitor. Bătrânul cardinal nu crede în Dumnezeu, dar nici în 
om. Pierzând credinţa în Dumnezeu, nu se mai poate crede în om. Creştinismul nu impune numai 
credința în Dumnezeu, ci şi în om. Înainte de orice, inchizitorul neagă ideea divino-umanităţii, a 
apropierii şi coeziunii temeiurilor divine şi umane în libertate. El s-a ridicat împotriva lui Dumnezeu 
în numele omului, al celui mai mărunt dintre oameni, al aceluia în care el nu crede, după cum nu 
crede nici în Dumnezeu. 

Inchizitorul cunoaşte slăbiciunea poporului, le ştie reacțiile, psihologia maselor, posibilităţile 
de manipulare: „norodul care azi Ţi-a sărutat picioarele, la un singur semn al meu, se va repezi să 
adune tăciunii împrăştiați în jurul rugului Tău, ştii Tu asta?”. Measnikov este de părere că, ruperea 
de lisus Hristos, dezicerea se produce pornind tocmai de la deosebirile referitoare la modul de a 
considera condiția umană: „ce anume îi separă pe Marele Inchizitor şi pe Hristos? Neîncrederea în 
puterea şi rațiunea omului şi profunda încredere în ele."(3) Străduinţa inchizitorului este de a arăta 
cât de insuportabilă este pentru omul răzvrătit libertatea (de a opta, de a decide, libertatea dilemei, 
zbuciumul), care nu-i poate aduce fericirea. Marea eroare, fundamentala greşeală (din punctul de 
vedere al cardinalului) şi pe care i-o impută lui Iisus cu un resentiment inmuiat în amărăciune — a 
fost aceia de nu fi cedat în faţa celor trei ispitiri. Berdiaev este de părere că cele trei întrebări puse de 
„duh” lui Iisus „preconizează întreaga desfăşurare de mai târziu a istoriei lumii.” (4) 

Dogma celor trei ispitiri formează o întreagă teologie morală rezumată în trei idei care stau 
la baza lumii, adevărate principii morale care stârnesc cele mai ascunse laturi ale fiinţei umane 
supusă vicisitudinilor vieții. De altfel este si cea mai mare provocare, cea mai inteligentă manipulare 
a maselor de către propriile lor slăbiciuni. Dacă Iisus ar fi acceptat să prefacă pietrele în pâini, 
întreaga omenire l-ar fi urmat imediat. El a refuzat însă pecetea pâinii reale, pământeşti, în numele 
libertății şi al pâini cereşti: „nu numai cu pâine va trăi omul, ci cu tot cuvântul care iese din gura 
lui Dumnezeu.” (5) lisus este Mântuitorul celor puţini şi tari în credință. De cei mulți şi slabi se 
ocupă Marele inchizitor, democrat şi imunitar. În ceea ce îl priveşte personal, admite cele trei ispitiri 
considerându-le drept o chintesență a înțelepciunii supreme: „în lume (afirmă Valeriu Cristea 
referindu-se la opinia cardinalului)-proclamă acest redutabil psiholog al nimicniciei umane-există 
trei forțe, unicele pe pământ, în măsură să înfrângă şi să subjuge definitiv în numele propriei lor 
fericiri, conştiinţa acestor bicisnici răzvrătiți. Şi aceste trei forțe sunt miracolul, taina şi 
autoritatea. (6) 

A doua ispitire aduce în prim plan posibilitatea căderii sau a decăderii umane din planul de 
mântuire al lumii: „n-ai vrut să te laşi dus în ispită şi nu Te-ai aruncat jos”. Replica pe care o va da 
lisus arată tocmai măreția şi supremația Fiului lui Dumnezeu: „Să nu ispiteşti pe Domnul 
Dumnezeul tău.”(6) Tocmai de a aceste trei forțe (miracolul, taina şi autoritatea) se folosesc 
predecesorii si colegii Marelui inchizitor în încercarea lor de a corecta lucrarea lui Iisus Hristos. De 
altfel el dezvăluie secretul care stă la baza ideilor „„mesianice”: „noi nu suntem cu Tine, ci cu el, 
acesta este tot secretul nostru. Demult numai suntem cu Tine.” Trădarea s-a consumat cu opt veacuri 
în urmă, când reprezentanții credinței romane au primit de la el „împărăţiile pământeşti”, darul din 
urmă pe care lisus de asemenea l-a refuzat respingând şi cea de-a treia ispitire a satanei.” Domnului 
Dumnezeului tău să te închini şi Lui singur să-i Slujeşti.” (7) nemulţumirea cardinalului este aceia 
că, nu a reuşit să-şi desăvârşească planul: „Noi am primit de la el Roma şi spada cezarului, 
decretându-ne stăpânitorii pământului, singurii lui împărați, deşi nici până în ziua de azi n-am 
apucat să ne desăvârşim lucrarea începută.” 


Când cei „o sută de mii” (clasa conducătoare melancolică de sacrificiu ce va dirigui 
umanitatea de mâine formată din milioane de sclavi-copii), vor ajunge să stăpânească globul, şi de 
abia atunci se vor gândi şi la fericirea oamenilor: „o fericire pe măsura unor nevoi nevolnice.” În 
concluzie, descinderea necanonică a lui lisus Hristos nu poate decât să tulbure lucrarea 
inchizitorilor. Pentru aceştia, venirea Lui este nedorită, inoportună şi nelegitimă. El nu trebuie să 
mai adauge nimic la „cele mărturisite cândva” pentru că a încredințat conducerea turmei bisericii, 
papei, inchiziţiei. „Nu te iubesc!”, îi spune nonagenarul în timpul monologului său amenințându-l 
din nou în final că a doua zi îl va arde pe rug. „De ce mă priveşti în tăcere cu ochii Tăi blânzi, 
convins că dreptatea este de partea Ta?”- călăul nu face altceva decât să se justifice în ochii victimei 
sale. Şi cum se întâmplă adeseori, cel care se justifică îşi trădează dilemele, incertitudinile, pare 
neconvingător. 

Părerile teologilor sunt împărțite. De pildă Nicolae Berdiaev şi Nichifor Crainic menţin 
ideea că ateul Ivan face apologia lui lisus Hristos, de pe poziţia bisericii ortodoxe. Romano 
Guardini, de pe poziția bisericii catolice este de părere că „Hristosul lui Dostoievski este un fals 
eretic”(8): „Figura lui ne mişcă dar ea rămâne pur imaginară şi nu duce la nimic. Tulburarea pe care 
o creează naşte perplexitate şi se consumă în disperare."(9) Pentru unii exegeți ai operei 
dostoievskiene, victoria aparţine Marelui inchizitor (adică vorbirii), pentru alţii tăcerii (lui Iisus 
Hristos): „Tăcerea lui Hrist, muţismul lui blând conving şi influenţează într-un mod mai hotărât 
decât întreaga forță de argumentare a Marelui inchizitor.”(10) O tăcere despre care se poate spune că 
este plină de „aurul” Evangheliilor, o tăcere saturată de Cuvântul întrupat se opune aici cuvintelor. 
„Şi Cuvântul s-a făcut trup” afirmă evanghelistul loan (11) sub semnul căruia se găseşte întreaga 
morală a romanului „Fraţii Karamazov”. Discursul rostit este contracarat de discursul revelat. 
Tăcerea lui Iisus din poemul karamazovian este acelui care a spus totul. Absența cuvântului lui Iisus 
este tocmai revelația întrupării Sale, El însuşi fiind Cuvântul. 

În finalul poemului, ostatecul „sărută blând buzele ofilite ale bătrânului de nouăzeci de ani”. 
Sărutul — explică Ivan lui Aleoşa- „este singurul lui răspuns”, la monologul cardinalului. Sărutul 
acordat de lisus Hristos — pecete a unei posibile absolviri - arată că inchizitorul „cu inima 
îndurerată”, cuprins de o sublimă melancolie, nu este totuşi o ficțiune, cum înclină să creadă Aleoşa. 
„Conştient şi îndurerat de eroarea acţiunii sale Marele inchizitor rabdă povara suferinței şi îşi asumă 
perspectiva damnării în numele iubirii de oameni.”(12). Reacţia cardinalului faţă de „răspunsul” 
prizonierului său (un sărut pentru un rug) este surprinzătoare: el tresare şi o puternică emoție i se 
trădează în tremurul colțului gurii, după care îl eliberează pe captiv. Reacţia arată că urma vechii 
învățături nu s-a şters cu totul în sufletul fostului discipol, că prozelitul satanei nu este complet 
imun față de lisus Hristos. Teologii Nicolae Berdiaev şi Nichifor Crainic sunt de părere că 
personajul lui Dostoievski este „imoral” fie numai şi pentru faptul că „în inima lui, în conştiinţa lui 
a putut să se împace cu ideea că „este indispensabil să arzi oameni.” Marele inchizitor a trecut de 
partea diavolului dar nu pe faţă. Pactul său cu satana este un secret bine ascuns sub „odăjdiile 
fastuoase” ale solemnităților religioase sau de „vechea lui rasă călugărească făcută din pânză 
groasă”, purtată în zilele contactului cu supuşii. Marele filosof creştin rus speculează atitudinea 
cardinalului, care prin întortocheata ipocrizie a demersului său ia chipul lui Antihrist: „principiu 
nou, rafinat şi seducător ce apare întotdeauna sub înfăţişarea binelui.”(13) Sistemul catolic al 
cezaro-papismului, ce preface Biserica în stat, este pentru Dostoievski, unul dintre chipurile duhului 
Marelui inchizitor. De-a lungul destinului său istoric, creştinismul a fost mereu supus ispitei 
abdicării de la libertatea spiritului. Taina libertăţii creştine este taina Golgotei şi a Răstignirii. 
Crucificarea se adresează libertăţii spiritului uman.adevărul divin s-a ivit în lume smerit, sfâşiat şi 
răstignit de puterile acestei lumi şi, astfel s-a confirmat libertatea spiritului. Taina Golgotei 
înseamnă taina libertății. 

Feodor Dostoievski rămâne credincios adevărului Răstignirii, religiei calvarului, adică religiei 
libertăţii. El devine astfel contemporan cu lisus Hristos. Dominarea teocrației papale şi 
periculoasele ei erezii sunt de domeniul trecutului. Viitorul stat al Marelui Inchizitor nu este legat de 
catolicism, ci abundă de ateism şi materialism. Socialismul este supus celor trei ispitiri refuzate de 
lisus Hristos în pustie; renunţă la libertatea spiritului în numele fericirii şi liniştii milioanelor de 
oameni. Marele inchizitor se simte ademenit de răul care a luat chipul binelui. Ispitirea antihristică 

apare atunci când omul ajunge în drumul său la capătul dedublării. Destinul omului se manifestă în 
conflictul unor principii polare divino-umane şi umano-divine, hristice şi antihristice. 

Cardinalul nu este însă numai unealta , în plan metafizic a creatorului său, dar şi ipostaza lui 
superioară, imaginea potenţată a unei părți din el. Berdiaev îl consideră pe bună dreptate cel mai 
teribil ascet al ateismului (14). Deosebirile dintre autor şi personaj sunt evidente. Astfel Ivan 
tratează cu un drac de duzină, pe când Marele inchizitor tratează direct cu satana! Concluzia 
pertinentă ce decurge din această configurație este că, tot ce se întâmplă în poem poate fi rodul unei 
stări patologice(boala, delirul)sau un alt coşmar: „coşmar în coşmar”(15). Problematica coşmarului 
propus de Berdiaev este următoarea: Ivan suferă un dublu coşmar(acel al Marelui Inchizitor şi al 
diavolului), pe când coşmarul cardinalului îl reprezintă persoana lui lisus Hristos. În imaginea 
sublimă cu referiri apocaliptice întâlnim deznodământul destinelor pământeşti ale omului. Unul din 
exegeţii operei dostoievskiene, Rozanov, trimite la un final apoteotic al Legendei - în ea ,„ este 
plânsul lui (al omului) amar, când, pierzându-şi inocenţa şi fiind părăsit de Dumnezeu, omul a 
înţeles deodată că de acum este singur cu slăbiciunea sa, cu păcatul său, cu lupta luminii şi 
întunericului în sufletul său.” (15) 


2. Despre sensurile libertăţii dostoievskiene 


Dostoievski este cel mai mare metafizician rus, în care ideile joacă un rol esențial. Toate 
ideile sale sunt legate de destinul omului, de destinul lumii şi al lui Dumnezeu. Se poate spune că, 
întreaga creaţie a lui este un adevărat ospăț al cugetării. Cei care s-au apropiat de el au găsit multe 
puncte de vedere în care scriitorul rus a fost caracterizat în primul rând ca reprezentant al „umiliților 
şi obidiților”; apoi un „talent crud”, proorocul unui nou creştinism; unii s-au interesat de „omul din 
subterană”, alţii l-au luat înainte de orice, vestitorul ideii mesianice ruse. „EI este tipic rusesc, geniu 
rus până în străfunduri, cel mai rus dintre marii scriitori naționali şi, totodată cel mai general-uman 
ca ideaţie şi tematică.”(16) Pentru Dostoievski tema omului şi a destinului său, înseamnă mai presus 
decât orice, tema libertății. Destinul omului, tribulaţiile sale, se definesc prin libertate. Libertatea 
tronează în centrul concepției dostoievskiene asupra lumii. Scriitorul rus cercetează destinul omului 
lăsat în libertate. ÎL interesează doar omul pornit pe calea libertăţii, destinul său în libertate şi 
libertăţile din om. 

În concepţia lui Nicolae Berdiaev şi a lui Nichifor Crainic există două feluri de libertate: 
libertatea primară şi libertatea finală.(17) În libertatea primară îl întâlnim pe Adam, iar în libertatea 
finală pe lisus Hristos. El dă omului libertate, dar omul trebuie să-L accepte liber. Este exact ce 
Marele inchizitor îi reproşează lui Iisus Hristos: „Tu ai dăruit omului iubirea slobodă pentru ca el să 
vină slobod la Tine, fermecat şi cucerit de Tine.” În această adoptare liberă a lui lisus Hristos constă 
calitatea de creştin fiindcă sensul actului credinței este un act de libertate. lar ea nu se poate 
identifica cu binele, cu adevărul, cu desăvârşirea. Binele liber, singurul bine care există, presupune 
libertatea răului. Berdiaev este de părere că în aceasta constă tragedia libertăţii lui Dostoievski.(18) 
Aici se ascunde taina creştinismului — o adevărată dialectică tragică. Lumea catolică s-a lăsat sedusă 
de libertate, a înclinat către negarea libertaţii, spre abolirea libertăţii credinţei şi a conştiinţei. 
Rugurile Inchiziției au fost martore ale acestei tragedii ale libertăţii, a greutăților de a găsi o soluţie 
pentru conştiinţa creştină luminată de strălucirea lui lisus Hristos. Să nu uităm că, creştinismul este 
religia libertății. 


3. Personajele lui Dostoievski trăiesc tragedia vieţii ca pe un imn al libertății. 


În ideea libertății se transpune şi ideea răului opusă binelui suprem. Marele gânditor rus 
Nicolae Berdiaev descoperă în opera scriitorului o dualitate a răului: răul metafizic şi răul lăuntric. 
Nichifor Crainic relevează alte aspecte malefice: răul imanent pe care îl descoperim în om şi răul 
personificat în diavol (prezent într-o lumină echivocă). În analiza psihologică a eroilor lui 
Dostoievski in care se întrupează duhul răului, primul aspect care se descoperă şi pe care-l îmbracă 
aceştia este orgoliul şi invidia. Orgoliul lor constă tocmai in refuzul de a se integra ordinii morale 
stabilite de Dumnezeu. Mai există ceva aici, o tendinţă de a crea după mintea lor, o altă ordine 

contrară celei stabilite de Dumnezeu. Răul pe care-l întrupează fiecare din aceşti eroi ajunge să se 
consume şi să se distrugă pe sine însuşi. Conform Sfântului loan Evanghelistul, răul reprezintă o 
deviație continuă şi permanentă de la ordinea stabilită de Dumnezeu şi are direcţia către distrugere 
în neant, către neant. Negaţia de la care pleacă păcatul (fiindcă orice păcat săvârşit este o negaţie a 
lui Dumnezeu) ajunge în cele din urmă să fie o negație a omului, când a săvârşit păcatul iar in 
ultima fază, o negaţie a lui însuşi. Nicolae Berdiaev descoperă o remarcabilă idee a operei lui 
Dostoievski: orice bine pe care eroii lui cred că-l pot face prin mijlocirea răului, prin fărădelege, este 
iremediabil.(19) Personajele lui sunt toate obsedate de o idee. Marele Inchizitor crede că, înşelând 
lumea printr-un întreg sistem de doctrine, poate să ajungă la fericirea acestei lumi. Orice 
revoluționar din opera lui Dostoievski crede că poate ajunge la fericirea lumii viitoare, siluind lumea 
prezentă. Cu o subtilitate genială, Dostoievski demască iluzia că prin rău se poate ajunge vreodată la 
realizarea binelui. Răul în sine este deşertăciune, el nu izbuteşte să ajungă să creeze în nici un fel 
binele; ce reuşeşte să facă răul este că până la urma urmelor se distruge pe sine însuşi. Distrugerea 
răului în concepţia lui Dostoievski, este posibilă în eroii în care totuşi viaţa va trebui sa triumfe: este 
posibilă prin flacăra suferinţei. 

Conform legilor morale şi sociale răul trebuie pedepsit.. La Dostoievski există două feluri de 
pedepse: una legală şi una morală (pe care şi-o dă omul lui însuşi). Mitea Karamazov este acuzat că 
şi-a ucis tatăl. În realitate el nu este vinovat, însă verdictul se dă împotriva lui (este găsit vinovat 
după un eşafod logic). Este însă o ironie la adresa raţiunii logice care ajunge la vinovăția lui Mitea 
de a-şi fi ucis părintele pe care în realitate îl ucisese Smerdeakov. Pentru Dostoievski pedeapsa 
principală este aceea pe care omul şi-o dă sie însuşi,e4ste pedeapsa care porneşte ca o revoltă a 
părții lui bune, ce rămâne în fiecare om, pentru că după concepţia lui Dostoievski nu există om 
fundamental rău. În orice ființă există posibilitatea de a îndrepta răul. În ancheta şi procesul lui 
Mitea, Dostoievski demască minciuna legii statului. Pentru el sufletul este mai important decât 
întreaga lume. De aceea autorul Karamazovilor se dovedeşte a fi un creştin profund. 

Polifonia i-a permis lui Dostoievski să dezvăluie complexitatea vieții sufleteşti a oamenilor, 
fatalitatea unor contradicții în aparenţă instabile. El dezvăluie ceva ce nu a mai existat în literatura 
universală: concluzia unui antropocentrism creştin. Religia face trecerea spre profunzimea spirituală 
a omului. Apoi profunzimea se întoarce la om. La Dostoievski chipul omului rămâne în profunzime. 
Metafizica creştină dostoievskiană trebuie căutată mai presus de toate în „Legenda despre Marele 
Inchizitor”. Dostoievski a fost sursa spirituală a curentelor religios-apocaliptice din Rusia. Aşa cum 
mărturisea şi Nicolae Berdiaev, el „a fost cel ce a dezvăluit noi seducții care pândesc asemenea 
curente apocaliptice ale gândirii ruse, a prevăzut apariția răului atât de rafinat încât este greu de 
recunoscut.” (20) Nu ştim în ce măsură Dostoievski a fost pe deplin liber față de aceste seducții. 
Ceea ce rămâne peren şi veşnic este orizontul deschis de el: adevărul despre om, despre destinul şi 
libertatea lui. În conştiinţa poporului rus el a rămas, aşa cum Berdiaev analiza, un fel de mentor - a 
învăţat călcând pe urmele lui Hristos, să reverse lumina în întuneric, să-i descopere chipul lui 
Dumnezeu în omul decăzut, a învăţtat iubirea de oameni, respectându-le libertatea. Lumina lui 
Hristos biruieşte lumea, străbate orice întuneric. 

Cu alte cuvinte, Creştinismul lui Dostoievski nu este unul întunecat, ci luminos, este 
creştinismul Sfântului Apostol şi Evanghelist loan. El a dăruit multe pentru viitorul creştinismului, 
pentru triumful Evangheliei , al religiei libertăţii şi iubirii. A reuşit să comunice cu viitorul într-o 
epocă în care creştinismul trăieşte aproape exclusiv în trecut. Creaţia lui este extrem de fertilă 
pentru renaşterea creştină. Ea are caracter profetic , indică uriaşele capacităţi spirituale ale omului. 
Pe această creaţie şi-a pus pecetea dualitatea caracterului rus, reliefând marile primejdii ale 
sufletului. Dostoievski este acea valoare supremă care dă sens poporului rus, existenţei sale în lume, 
el e ceea ce va putea arăta acesta la Judecata de Apoi a popoarelor. 


4. Despre Karamazovism ca identitate 


„Nu, domnilor juraţi, Europa îi are pe Karl Moor, Don Carlos, Wilhelm Tell, noi nu avem 
deocamdată decât Karamazovi.” Jon lanoşi — „Dostoievski” 


Familia Karamazovilor a stârnit şi generat suficiente reacţii atât în rândul celorlalte 
personaje ale romanului, cât şi în rândul celor care au fost preocupaţi de o aşa zisă exegeză a operei 
dostoievskiene. Capacitatea lui Dostoievski de a înnoda firele propriilor romane cu scrierile 
confraţilor este aşa cum remarca şi Ion lanoşi, neobişnuită pentru vremea sa. Titlul celei de a cincea 
cărți din „Fraţii Karamazov”, moment culminant în roman, are o vastă semnificaţie. Pro şi contra 
este principiul de bază al artei dostoievskiene. El defineşte imaginile locale şi de ansamblu, eroii 
episodici şi principali, laturile şi integralitatea conştiinţei scriitorului. Acest principiu asigură 
unitatea dintre epic şi dramatic şi o ridică la forma de roman-tragedie. Capitolul „patronează 
confruntările şi înfruntările, înălțările şi prăbuşirile consumate într-o maximă tensiune, ciocnirile 
aspre de interese, pasiuni, idealuri, încleştarea pe viaţă şi pe moarte, cumplitele zbuciume sufleteşti 
şi spirtituale.” (21) Autorul Karamazovilor prin atitudinea sa faţă de personajele create, se simte 
totuşi legat de acestea prin compasiunea, dragostea şi ura față de ele: fiindcă şi „domnia sa are o fire 
largă, kKaramazoviană” pentru a-l cita pe Ippolit Kirillovici - capabilă să cuprindă cele mai bizare 
contradicții şi să contemple în egală măsură cele două abisuri, „abisul de deasupra noastră” şi 
„abisul de sub noi”. 

Familia Karamazovilor este un rezultat şi un produs răspândit al dezagregării obştei. Ippolit 
Kirillovici desluşeşte în acest „mic nucleu familial” „trăsăturile fundamentale ale intelectualităţii 
noastre de azi”. Fetiukovici raportează şi el natura karamazoviană la prezentul şi viitorul naţiunii. 
Amândoi au sentimentul întemeiat că asistă nu la un proces oarecare, ci la procesul întregii lor 
societăți întâmplătoare. „Dostoievski-singurul procuror, avocat şi judecător aflat în posesia 
adevărului integral, ferm convins că acest adevăr nu poate fi integral nici cunoscut şi nici înfățișat — 
ne introduce, propriu-zis nu la procesul unei persoane, ci al unui fenomen istoric de largă circulaţie, 
definit generic drept ,„ Karamazovism”.(22) Fiecare dintre frații Karamazov poate fi considerat, într- 
un fel, personaj central: Dmitri- în plan tematic(pasional), Ivan-în plan filosofic (lucid, raţional), 
Aleoşa în plan etic (mistic). Ca semnificaţie socială, rolul principal îi revine însă lui Feodor 
Pavlovici, „exponent pur al sadismului karamazovian.”"(23) „Tatăl constituie nucleul şi simbolul 
acestei lumi descompuse, el este chintesenţa pervertirii, limita lipsei de ideal, animalul rapace fără 
acces la remuşcare, ultima expresie a înstrăinării de umanitate”(24), aşa cum îl caracterizează Ion 
lanoşi. Feodor Pavlovici nu face altceva decât să-şi savureze viața, la un mod propriu 
individualismului „zoologic”, eliberat de orice norme şi rețineri morale. Plăcerea este unicul său 
scop al existenţei sale, de dragul ei este gata să distrugă pe oricine, chiar pe propriii copii. „S-a 
înşurubat în senzualitatea lui, ca şi cum ar fi încremenit pe un soclu de piatră”, spune Ivan. Feodor 
nu crede în viaţa de apoi, în consecinţă - „după mine potopul!”- se simte îndreptăţit să se înfrupte 
din cât mai multe lucruri lumești. Întruchipare a cinismului, „bătrânul măscărici”- „o canalie şi un 
desfrânat, dar în acelaşi timp şi un om absurd”- ignoră un lucru esențial: karamazovismul 
proliferează în mod obligatoriu Kkaramazovism, lipsă de scrupule, violență şi brutalitate. Dmitri îl 
loveşte, Smerdeakov îl ucide, tocmai pentru că îi sunt fii, pentru că el le-a transmis în doze diferite 
otrava. Nici un Karamazov nu este imun faţă de karamazovism: câinosul părinte cade răpus de 
propriul său pumnal! Feodor Pavlovici planează asupra societăţii întregi ca o forță omnipotentă. 
Întâlnim la tot pasul Karamazovi neîndoielnici sau persoane cu o mare doză de karamazovism. 
Generalul — moşier îşi asmute ogarii asupra unui copil de opt ani. Iarna, în toiul gerului, nişte părinți 
îşi tin fetița toată noaptea încuiată într-o latrină. Smerdeakov — copil spânzură pisici şi le îngroapă 
cu alai; iar ca adult îl învață pe Iliuşa să le dea câinilor vagabonzi pâini în care a înfipt ace. Nimeni 
nu scapă tentaţiei de a fi (şi) Karamazov: Zosima îşi pălmuieşte ordonanța şi doreşte pentru moment 
moartea adversarului său; Liza îşi închipuie că ciopârțeşte şi răstigneşte un băieţel de patru ani, în 
timp ce mănâncă compot de ananas(pentru ca apoi să-şi strivească degetul intenţionat cu uşa, 
apostrofându-se „ticăloasa”, deci pentru a se pedepsi, umili, înjosi ca tentativă de a obține 
smerenia). Kolea Krasotkin se făleşte că îşi bate colegii în timp ce aceştia îl adoră. „Sunt o fiară 
sălbatică!”, exclamă Gruşenka. Rivala ei „infernală” are, la rândul ei, un caracter” groaznic”, sălaş 
al dragostei şi al urii care declanşează „catastrofa” de la proces... Sadismul este împlântat adânc în 
sufletul fraților. Smerdeakov personifică imoralitatea fără reticenţe. La polul opus Aleoşa este un 
smerit supus tentaţiilor. Ion lanoşi vorbeşte despre o cruce simbolică între cei doi fraţi: „furtunile 


cele mai dramatice nu în sufletul lor se dezlănţuie, ci pe axa mediană, „orizontală”, a însemnului 
creştin.” (25) 

Karamazovismul apare evident şi din replicile şi relațiile fraților cu celelalte personaje. Este 
o notă aparte, distinctă ce străbate întreaga societate rusă ce asistă la proces. „sunt un Karamazov!” 
exclamă Dimitri; „obraz de toval şi suflet de Karamazov!”, gândeşte Miusov; „şi eu sunt un 
Karamazov...”, recunoaşte Ivan; ,„ Karamazovii nu sunt nişte netrebnici, orice ai zice tu, ci nişte 
filosofi...”, pledează Dimitri în fața lui Rakitin. „O lighioană o înghite pe alta” afirmă acelaşi 
personaj referindu-se la dualitatea dintre marea familie a Karamazovilor. Cu toţii se suspectează, se 
spionează, se urăsc. Lighioana numită karamazovism, s-a cuibărit adânc în sufletul lor. 

Ca o concluzie şi în încheiere vom susţine că Nichifor Crainic defineşte karamazovismul ca 
„pe un element rău pe care îl cunoaştem din celelalte romane ale lui Dostoievski, elementul rău 
dezlănţuit fie în pasiuni carnale, fie în pasiuni intelectuale, pâna la suprema posibilitate a excesului. 
Este păcatul, prin urmare, care se desfăşoară în toată în toată infernala lui amploare, fie pe latura 
pasiunii carnale, fie pe acelei intelectuale,raționale.”(26) Aşadar, Karamazovismul este întrupat 
înainte de toate în bătrânul Karamazov, om bogat, lubric, iubitor numai de bani şi de femei 
„reprezintă ultima expresie a patimii cele mai telurice cu putință.” (27) Ceea ce contracarează într- 
un fel latura întunecată a karamazovismului este figura luminoasă a lui Alioşa Karamazov. În el 
culminează speranţele lui Dostoievski referitoare la o viaţă total creştină a unei societăți ce trebuia 
să se nască de acum încolo. Alioşa este conceput în contrast izbitor cu ideea pe care dostoievski o 
avea despre sine. Ideea pe care o spune el în legătură cu Alioşa este aceasta: nu minunea naşte 
credinţa, ci credinţa naşte minunea; nu minunea exterioară condiționează prin urmare credința 
noastră religioasă, ci credinţa noastră religioasă este aceea care face minunea. Acest serafic personaj 
întruchipează, în ochii scriitorului, virtuțile umane supreme. El este un erou triumfător de basm care 
„biruie balaurul cu multe capete ale karamazovismului...”(28) 

